Cheng Pu

Cheng Pu (hanzi: 程普, pinyin: Chéng Pǔ), stilnavn Demou (德謀, Démóu), var en kinesisk general som tjente for tre generasjoner av Sun-familien i Dong Wu aktiv i slutten av Han-dynastiet og begynnelsen av de tre rikers tid i Kinas historie. 

Chen Shou beskriver Chéng Pǔ i sin Sanguo Zhi som en vakker og veltalende person. Opprinnelig var han en lokal embedsmann i sin hjembygd Youbeiping (i dag Fengrun i Tangshan, Hebei). Da Sun Jian rekrutterte soldater for å bekjempe de gule turbaners opprør, meldte Chéng Pǔ seg, og tok del i erobringen av byene Wan og Deng. Etter at alliansen mot Dong Zhuo ble formet, fortsatte Chéng å kjempe under Sun Jian mot Dongs styrker, og ble hard skadet i slaget om Yangren. Chéng overlevde skaden og ble behandlet etter Suns seier i slaget. 

Etter flere harde slag gjenerobret Sun Jian Han-dynastiets hovedstad Luoyang, bare for å oppdage at den en gang så velstående byen hadde blitt brent ned. Etter han drev bort Lü Bu fra den keiserlige gravplassen utenfor Luoyang, fant Sun det keiserlige seglet, enten i en av gravene eller i en uttørket brønn inne i palasset. Sun stolte ikke på alliansens leder Yuan Shao, som foreslo å erstatte keiseren med en av hans slektninger, og ga dermed ikke tilbake seglet slik han ble bedt om. Dermed allierte Yuan Shao seg med Liu Biao, mens hans halvbror Yuan Shu allierte seg med Sun for å sette seg imot ham. I 191 oppfordret Yuan Shu Sun til å angripe Jingzhous guvernør Liu Biao, og Sun ble drept av Biaos allierte Huang Zu i slaget ved Xiangyang. Sammen med resten av Sun Jians gamle bekjente ble Chéng Pǔ integrert i Yuan Shus styrker. Ett år senere startet Sun Jians sønn Sun Ce et felttog for å pasifisere Jiangdong. 

Chéng Pǔs bidrag i Ces erobring av Jiangdong var avgjørende, siden han ble kreditert med å ha erobret fire byer og fem kommanderier. Han bidro også med å slå ned lokale banditter, og en gang da Sun Ce var omringet av Zu Langs bande, angrep Chéng dem med én annen kavalerist og reddet Ce fra bandittene. Slik vant han Ces tillit og ble kalt "Mester Chéng" av de yngre offiserene. 

I 208, rett etter at Sun Quan, Ces yngre bror og etterfølger, hadde beseiret Huang Zu i slaget ved Xiakou, sto han ovenfor en enda større trussel fra den nordlige krigsherren Cao Cao. Selv om deres styrker var små sammenlignet med Caos, gikk Chéng Pǔ og flere andre militære offiserer inn for å forsvare Jiangdong militært fra Cao Cao. Derfor ble han utnevnt til nestkommanderende under Zhou Yu i slaget ved Chibi, hvor Cao Caos flåte ble brent på Yangzijiang. Etter dette ble han utnevnt til guvernør av Jiangxia, og fikk i oppgave å styrke Zhou Yu i hans angrep på Nan-kommanderiet. 

Etter at Nan-kommanderiet hadde blitt erobret, og Jingzhou hadde blitt gitt til Liu Bei med betingelser om at den senere skulle gis tilbake til Wu, vendte Chéng Pǔ tilbake til sin stilling. En dag beordret han henrettelsen av flere hundre forrædere ved å brenne dem til døde. Chéng ble alvorlig syn, sannsynligvis på grunn av røyken, og døde etter omtrent hundre dager. Han ble etterfulgt av sin sønn, Cheng Zi. 

Personer fra Tangshan
Kinesiske offiserer
De tre rikers tid